Situācija darba tirgū saglabājās stabila, un Makao ĪPA valdība īstenoja pasākumus iedzīvotāju un uzņēmumu atbalstam saistībā ar Covid-19. Tomēr ekonomikas atlabšana ir lielā mērā atkarīga no tā, vai atjaunosies tūristu plūsma no Ķīnas kontinentālās daļas uz Makao. Ilgtermiņā galvenās stratēģijas joprojām bija ekonomikas dažādošana un reģionālā integrācija.

Tong paziņoja par diskvalifikāciju 9. jūlijā. Starp diskvalificētajiem bija visi 15 kandidāti no demokrātiju atbalstošajām grupām (Jaunās Makao progresīvās asociācijas (New Macao Progressive Association), Makao Demokrātiskās uzplauksmes asociācijas (Democratic Prosperous Macao Association) un Jaunajiem Makao progresīvajiem (New Macao Progressives)). Tong 12. jūlijā paskaidroja, ka policijai ir pierādījumi par to, ka diskvalificētie kandidāti neatbalsta Pamatlikumu un nav lojāli Makao ĪPA. Viņš teica, ka Likumdošanas asamblejas Vēlēšanu komisijas vērtēja kandidātu atbilstību pēc vairākiem kritērijiem. Šie kritēriji nodrošina, ka kandidāti “patiesi atbalsta” Makao Pamatlikumu un ir lojāli Makao ĪPA, tajā skaitā atbalsta arī Ķīnas Komunistiskās partijas vadību.

Visi trīs tiesneši pamatoja savu lēmumu ar to, ka plānotā pulcēšanās varētu nopietni apdraudēt Ķīnas Tautas Republikas centrālās valdības godu un cieņu. Ķīnas Nacionālā tautas kongresa deputāts no Makao arī pauda, ka šādi piemiņas pasākumi ir neatbilstoši un turpmāk tos nevajadzētu rīkot.

Parasti aptuveni pusi no Makao IKP veido azartspēļu pakalpojumu eksports . Taču tūristu skaita samazinājuma dēļ 2021. gada pirmajos trīs ceturkšņos šis eksports bija vien 53,8 miljardi MOP (5,9 miljardi EUR) jeb tikai trešdaļa no attiecīgā eksporta vērtības tajā pašā periodā 2019. gadā (179 miljardi MOP / 19,7 miljardi EUR). Tā kā salīdzināšanai izmantotā bāzes vērtība 2020. gadā bija ļoti zema (30 miljardi MOP / 3,3 miljardi EUR), pat azartspēļu pakalpojumu iespaidīgais pieaugums par 79,4 % 2021. gada pirmajos trīs ceturkšņos salīdzinājumā ar attiecīgo periodu 2020. gadā nebija pietiekams, lai nozare atgrieztos pirmspandēmijas līmenī. Viesnīcu izmantojuma vidējais rādītājs 2021. gada pirmajos deviņos mēnešos bija 50 % salīdzinājumā ar 22 % tajā pašā periodā 2020. gadā un 91 % tajā pašā periodā 2019. gadā.

Makao ekonomikas problēmas izraisa tūristu skaita kritums saistībā ar ceļošanas ierobežojumiem gan Makao, gan Ķīnas kontinentālajā daļā. Lielākais Makao tūrisma tirgus ir Ķīna, no kurienes ieradās 70 % tūristu, kas apmeklēja Makao līdz pandēmijas sākumam. 2021. gada pirmajos 10 mēnešos ĪPA apmeklēja tikai 6,1 miljons tūristu, kas gan ir par 32,2 % vairāk nekā attiecīgajā periodā iepriekšējā gadā, taču atbilst vien nepilniem 20 % no tūristu skaita 2019. gada pirmajos 10 mēnešos (33,4 miljoni).

Ekonomikas dažādošanas stratēģijas mērķis ir turpināt attīstīt tādas nozares kā ar azartspēlēm nesaistīts tūrisms, konferenču un izstāžu rīkošana, veselības aprūpe (arī ar tradicionālās Ķīnas medicīnas metodēm), finanšu pakalpojumi un zinātne un tehnoloģijas. Šī stratēģija arī atbalstīs mazos un vidējos uzņēmumus. Neatkarīgi no dažām pārmaiņām pēdējos gados azartspēļu nozare joprojām veidoja aptuveni pusi Makao IKP (pirms Covid-19 pandēmijas), un citas nozares ir ļoti atkarīgas no Ķīnas kontinentālās daļas tēriņiem.

Valdība ieviesa vairākus ekonomikas pasākumus, tajā skaitā samazināja nodokļus, atcēla dažādas iedzīvotājiem un uzņēmumiem uzliktas nodevas, noteica īres maksas atvieglojumus un subsidēja apmācības programmu. Iedzīvotājiem dzīvi atviegloja arī pabalsti, ko izmaksāja saskaņā ar pārticības sadales programmu (Wealth Partaking Scheme), — pastāvīgie iedzīvotāji saņēma 10 000 MOP / 1100 EUR, bet tie, kas nedzīvo Makao pastāvīgi, saņēma 6000 MOP / 660 EUR. Pozitīva ietekme bija arī elektroniskā patēriņa programmai, kas palīdzēja īstenot Makao vērienīgos plānus digitālajā jomā. Iedzīvotāji saņēma 8000 MOP / 880 EUR, kas bija paredzēti tēriņiem mobilo maksājumu platformās vai elektronisko kuponu iegādei. Valdība paziņoja, ka, pateicoties šai programmai, Makao patēriņa tirgū līdz 2021. gada oktobra beigām ieplūda 4,6 miljardi MOP (508 miljoni EUR). Tika īstenotas arī iniciatīvas tūrisma nozares atbalstam (piemēram, Makao viesmīlības nozares reklāmas kampaņa “Stay, Dine and See Macao” (Viesojies, ieturi pusdienas un apskati Makao) un “Makao nedēļas” pasākumi, kas notika pilsētās Ķīnas kontinentālajā daļā).

Makao 2021. gada maijā izveidoja Darba komiteju integrācijai valsts attīstībā, kuras uzdevums ir saskaņot ĪPA stratēģiju, lai piedalītos GBA un iniciatīvā “Viena josla, viens ceļš”. Uz Guandunas (Guangdong) un Makao robežas 2021. gada septembrī sāka darboties jauns robežkontroles punkts — Qingmao —, paplašinot iespējas pārrobežu ceļojumiem starp Makao un Guandunas provinci.

Projekta Greater Bay Area Wealth Management Connect īstenošana sākās 2021. gada pirmajā pusgadā. Šis projekts ļauj Honkongas un Makao iedzīvotājiem un atbilstīgiem Guandunas iedzīvotājiem veikt pārrobežu ieguldījumus, izmantojot GBA teritorijā izvietoto banku sniegtos ieguldījumu pakalpojumus. Projekts Connect ir konkrēts pasākums ceļā uz finanšu plūsmu integrāciju GBA teritorijā. Projekta sākumstadijā ir noteikta salīdzinoši neliela kopējā kvota 150 miljardu RMB apmērā (katrā virzienā un kopēja Honkongai un Makao).

Vēl viena joma, kurā notiek sadarbība ar Ķīnas kontinentālo daļu, ir Guandunas un Makao intensīvās sadarbības zona Hencjinas (Hengqin) salā, un šo sadarbību ir plānots pastiprināt. Hencjinas sadarbības zona atrodas Guandunas provincē uz rietumiem no Makao, un to kopīgi attīsta Guanduna (tajā skaitā arī Džuhai (Zhuhai)) un Makao. Septembrī Ķīnas centrālā valdība paziņoja par ģenerālplānu zonas attīstības paātrināšanai . Tā mērķis ir veicināt Makao ekonomikas dažādošanu un ilgtermiņa attīstību, vienlaikus stiprinot integrāciju ar GBA un Ķīnas kontinentālās daļas attīstību. Ir plānots attīstīt nozares, kas ir minētas ĪPA ekonomikas dažādošanas stratēģijā. Tās ietver inovatīvu un augsta līmeņa produktu ražošanu, finanšu pakalpojumus, tradicionālo Ķīnas medicīnu, konferenču un izstāžu organizēšanas pakalpojumus, tirdzniecību un digitālo tirdzniecību, kā arī medicīnisko tūrismu.

Īstenojot projektu Macao New Neighbourhood, Hencjinā ceļ dzīvojamās ēkas Makao iedzīvotājiem. Pārrobežu savienojamību būtu jāuzlabo — 2021. gadā līdz 10 000 tika palielināts to Makao transportlīdzekļu skaits, kuri drīkst iebraukt Hencjinā, un ir sākta Light Rapid Transit metro līnijas būvniecība uz Hencjinu.

III. ES un Makao divpusējās attiecības

ES un Makao Apvienotās komitejas 24. sanāksme 2020. gadā nenotika. Lai gan ES aicināja rīkot 2021. gada sanāksmi tiešsaistē, tas netika izdarīts. Ceļošanas ierobežojumi un ierobežotā piekļuve Makao ĪPA apgrūtināja ES iespējas sadarboties ar vietējām iestādēm un sazināties ar uzņēmējiem, diplomātiskajām aprindām un pilsoniskās sabiedrības pārstāvjiem.

ES joprojām bija otrā lielākā Makao partnere preču tirdzniecībā, atpaliekot vienīgi no Ķīnas kontinentālās daļas. Tirdzniecība ar ES veidoja 29 % no ĪPA kopējā tirdzniecības apjoma 2021. gada pirmajos 10 mēnešos. Lielāko daļu no ES un Makao divpusējās tirdzniecības apjoma veido eksports no ES — aptuveni 32 % no Makao importa nāk no ES. ES jau ilgstoši ir tirdzniecības pārpalikums attiecībās ar Makao. To var izskaidrot ar azartspēļu un tūrisma nozares izaugsmes ievērojamo ietekmi uz Makao importa pieaugumu un apstrādes rūpniecības pavisam nelielo īpatsvaru ĪPA ekonomikā.

Saskaņā ar Eurostat datiem ES un Makao divpusējās preču tirdzniecības apjoms 2021. gada pirmajos deviņos mēnešos palielinājās vairāk nekā divas reizes un sasniedza 944 miljonus EUR (114 % pieaugums salīdzinājumā ar to pašu periodu iepriekšējā gadā). ES eksports uz Makao sasniedza 914 miljonus EUR, radot tirdzniecības pārpalikumu 885 miljonu EUR apmērā. ES eksportēja uz Makao lielākoties luksuspreces, ādas izstrādājumus, apģērbu, pulksteņus un juvelierizstrādājumus.

ES joprojām bija ceturtā lielākā ārvalstu ieguldītāja Makao 2020. gadā (izņemot ārzonas centrus) un atpaliek vien no Honkongas, Ķīnas kontinentālās daļas un ASV. Saskaņā ar Makao statistikas datiem 2020. gadā ES ieguldījumi veidoja 4,6 % no kopējiem tiešajiem ārvalstu ieguldījumiem (ĀTI). Tikai Portugāle vien nodrošināja 70 % no ES ieguldījumiem ĪPA. Saskaņā ar Eurostat datiem ES veiktie ĀTI Makao 2020. gadā saruka par 25 % līdz 1,42 miljardiem EUR gada beigās, savukārt Makao ĀTI apjoms ES bija 1,85 miljardi EUR.

Tā kā pandēmijas dēļ pastāvīgi bija spēkā ceļošanas ierobežojumi, nebija iespējams piedalīties tirdzniecības izstādēs Makao. Tomēr dažiem Eiropas Tirdzniecības palātas Makao un Eiropas Tirdzniecības palātas Honkongā pārstāvjiem, kuri atradās Makao, 2021. gada decembrī izdevās apmeklēt Makao Starptautisko tirdzniecības un ieguldījumu izstādi.